Diari Oficial de la Generalitat Valenciana


Sumari del DOGV 5963, del 26-02-2009 (2009/2050)

RESOLUCIÓ de 18 de febrer de 2009, del director general de Modernització, de la Conselleria de Justícia i Administracions Públiques, per la qual es fa públic l'Acord d'11 de setembre de 2008, del Ple de la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana (Comissió CITEC), pel qual es creen tres comissions tècniques de caràcter permanent.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5963

Data del DOGV
:   26-02-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/2050


Data del document
:   18-02-2009

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * Comissió Interdepartamental Per A la Modernització Tecnològica, la Qualitat i la Societat del Coneixement En la Comunitat Valenciana
    * legislació
    * administració regional
    * reglament intern

RESOLUCIÓ de 18 de febrer de 2009, del director general de Modernització, de la Conselleria de Justícia i Administracions Públiques, per la qual es fa públic l'Acord d'11 de setembre de 2008, del Ple de la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana (Comissió CITEC), pel qual es creen tres comissions tècniques de caràcter permanent. [2009/2050]  
Mitjançant el Decret 112/2008, de 25 de juliol, del Consell, es va crear la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana (CITEC), publicat en el DOCV núm. 5816, de 29 de juliol de 2008.  
L'article 5.3 de l'esmentat Decret disposa que és competència del Ple de la Comissió CITEC la creació i determinació de la naturalesa, competències i composició de les comissions tècniques, prescrivint, així mateix, que l'acord pel qual es cree, modifique o extingisca una Comissió Tècnica de caràcter permanent serà publicat en el Diari Oficial de la Comunitat Valenciana només a l'efecte de publicitat.  
Com que s'ha adoptat pel Ple de la Comissió CITEC, en la seua reunió constitutiva, de data 11 de setembre de 2008, l'acord de creació de tres comissions tècniques de caràcter permanent, com consta en l'acta corresponent degudament aprovada per aquell òrgan en la seua reunió de 26 de gener de 2009, i subscrita pel secretari de la Comissió CITEC amb el vistiplau de la seua presidenta, procedix la publicació oficial del referit acord, que figura com annex d'esta resolució, a l'efecte assenyalat.  
València, 18 de febrer de 2009.- El director general de Modernització: Luis-Javier Santamaría Ruiz.  
ANNEX  
Acord d'11 de setembre de 2008, del Ple de la Comissió Interdepartamental per a la Modernització Tecnològica, la Qualitat i la Societat del Coneixement en la Comunitat Valenciana (Comissió CITEC) pel qual es creen tres comissions tècniques de caràcter permanent  
El Ple de la Comissió Interdepartamental per a la Modernització Tecnològica, la Qualitat i la Societat del Coneixement a la Comunitat Valenciana, (en endavant, Comissió CITEC), en la seua reunió d'11 de setembre de 2008, ha adoptat per unanimitat dels seus membres assistents, el següent acord de creació de comissions tècniques de caràcter permanent, conforme amb l'article 5.3 del Decret 112/2008, de 25 de juliol, del Consell, pel qual es crea la Comissió CITEC.  
Primer. Creació de la Comissió Tècnica per al Desenvolupament de les Tecnologies de la Informació i la Comunicació en la Generalitat  
Es crea la Comissió Tècnica per al Desenvolupament de les Tecnologies de la Informació i la Comunicació en la Generalitat, d'acord amb el contingut següent:  
Objecte  
La creació de la Comissió té com a objecte recolzar a la Comissió CITEC en la seua missió d'impulsar, desenvolupar i coordinar actuacions en matèria de seguretat, estandardització de programari i sistemes d'informació, i d'adquisició de llicències, xarxes i servicis en l'àmbit de la Generalitat, així com, en general, fomentar l'ús, formació i immersió en tecnologies de la informació i la comunicació a l'esmentat àmbit.  
Naturalesa  
La comissió té naturalesa permanent.  
Competències  
Per al compliment del seu objecte, la comissió tècnica té encomanades les funcions següents:  
a). Amb caràcter general, exercir funcions consultives, d'assessorament i de suport al Ple de la Comissió CITEC, d'acord amb el que disposa l'art. 5.4 del Decret 112/2008, de 25 de juliol, abans esmentat.  
b). En particular, li correspon:  
1. Facilitar el coneixement de les infraestructures, servicis i xarxes corporatives que es planifiquen, desenvolupen i gestionen en la Generalitat, bé a través de la Conselleria o Departament de la Generalitat que els tinga assignats de forma concentrada, amb especial atenció als projectes Utilities i Cetesi i als que els substituïsquen o succeïsquen; bé a través de cada departament, cas de tindre caràcter vertical.  
2. Conéixer el cost de les dites infraestructures i servicis i estudiar i proposar mesures conjuntes per a un major control i eficiència d'aquells. En este àmbit, s'inclou l'elaboració dels informes necessaris que permeten a l'òrgan competent en matèria de modernització la realització d'accions encaminades a la racionalització de la despesa en TIC.   
3. Col·laborar en l'elaboració dels plecs de licitacions que afecten servicis, infraestructures i xarxes corporatives per a adequar-los el màxim possible a les necessitats dels departaments, amb la qual cosa es permeten o impulsen sistemes per a la racionalització de la contractació (acords marc, sistemes dinàmics i centrals de contractació) i les adhesions a aquells per a facilitar contractacions de servicis per part de departaments amb les consegüents sinergies i estalvis de costos.  
4. Conéixer les necessitats actuals i futures dels distints departaments de la Generalitat per a una planificació conjunta en el desenvolupament de les infraestructures i sistemes, fet que contribueix a la millora de la gestió en matèria d'infraestructura tecnològica, en la configuració de sistemes corporatius, en els mecanismes d'integració, en la disponibilitat dels servicis i en totes aquelles qüestions que faciliten tant la implantació dels sistemes corporatius en la Generalitat com la utilització efectiva de les tecnologies de la informació en cada Conselleria.  
5. Impulsar i promoure la unitat de criteri tecnològic en l'àmbit de la Generalitat, amb la proposició de l'adopció d'estàndards en les distintes matèries necessàries per al desenvolupament dels sistemes d'informació, per a la qual cosa s'establiran directrius, o criteris generals de seguretat, interoperabilitat, normalització, conservació i qualitat de les TIC. Així mateix, realitzarà el seguiment de l'adopció de les dites directrius o criteris generals per part dels departaments de la Generalitat i ens instrumentals dependents, i informarà el Ple del CITEC sobre el grau d'avanç obtingut en el conjunt de la Generalitat pel que fa a la unitat de criteri tecnològic.  
6. Proposar i coordinar accions encaminades a millorar la qualitat tecnològica dels sistemes d'informació.  
7. Elaborar i trametre als òrgans de la Generalitat amb competència en matèria de formació, amb periodicitat anual i caràcter general, les directrius i principis rectors que servisquen de guia per a la formulació dels seus plans, programes o projectes de formació en TIC que hagen de desplegar-se en l'exercici.  
8. Realitzar els informes que se li encomanen quant a matèria de seguretat.  
9. Proposar i coordinar accions encaminades al suport dels sistemes d'informació de la Generalitat.  
10. Realitzar propostes de modernització de la gestió administrativa i d'administració electrònica de la Generalitat basades en la utilització de les TIC.  
c). D'acord amb l'article 3.2 del Decret 112/2008, de 25 de juliol, la Comissió exercirà també les funcions consultives, assessores i de suport al Ple de la Comissió CITEC en matèria de protecció i seguretat de dades de caràcter personal i de sistemes d'informació.  
Composició  
La Comissió estarà composta pels següents membres de ple dret:  
1. El/la president/a, que serà el/la titular de la Direcció General de Modernització, o persona en qui delegue.  
2. El/la vicepresident/a, que serà el/la cap de l'Àrea de Sistemes d'Informació i Comunicacions Corporatives de la Generalitat.  
3. El/la secretari/a, que serà el/la cap de l'Àrea de Desenvolupament i Coordinació de Tecnologies de la Informació.  
4. Un/a vocal, amb rang de cap d'Àrea o de Servici de la Presidència i de cada Conselleria de la Generalitat, que tinga competència real en el desenvolupament dels sistemes de la informació, en matèria de seguretat informàtica i de comunicacions, que serà designat/da per qui ostente la titularitat de la Sotssecretaria corresponent.  
Així mateix, podran assistir-hi com a membres de dret el/la responsable de la unitat o departament informàtic de les entitats autònomes i entitats de dret públic dependents de l'administració del Consell, quan a juí del president/a de la comissió tècnica i en funció de la matèria o assumptes a tractar en la corresponent reunió de la comissió tècnica, s'estime convenient aquella assistència i participació amb veu i vot.  
Sense perjuí d'allò que s'ha assenyalat, en qualsevol reunió de la comissió podrà adoptar-se l'acord d'ampliar el nombre dels seus membres amb caràcter permanent a través de la inclusió de representants de les entitats autònomes i entitats de dret públic a què es referix l'apartat anterior. La presa en consideració de l'ampliació de membres haurà de figurar necessàriament en l'orde del dia de la reunió on haja de debatre's l'assumpte.  
Segon. Creació de la Comissió Tècnica per al Foment de les Telecomunicacions i la Societat del Coneixement a la Comunitat Valenciana.  
Es crea la Comissió Tècnica per al Foment de les Telecomunicacions i la Societat del Coneixement en la Comunitat Valenciana d'acord amb el contingut següent:  
Objecte  
La creació de la comissió té com a objecte recolzar a la comissió CITEC en la seua missió de promoció, desenvolupament i consolidació de la societat del coneixement i de les telecomunicacions avançades entre la ciutadania, empreses i administracions públiques de la Comunitat Valenciana.   
Naturalesa  
La Comissió té naturalesa permanent.  
Competències  
Per al compliment del seu objecte, la comissió tècnica té encomanades les funcions següents:  
a). Amb caràcter general, exercir funcions consultives, d'assessorament i de suport al Ple de la Comissió CITEC, d'acord amb el que disposa l'art. 5.4 del Decret 112/2008, de 25 de juliol, abans esmentat.  
b). En particular, li competix:  
I. En matèria de telecomunicacions o comunicacions electròniques:  
1. Proposar i, si és el cas, realitzar els estudis, anàlisi i informes tècnics que procedisquen, a efectes d'avaluar la situació i evolució de les infraestructures i xarxes de telecomunicacions a la Comunitat Valenciana.  
2. Analitzar i proposar l'adopció d'actuacions, decisions estratègiques o marcs de col·laboració per a facilitar la millora de les xarxes de telecomunicacions, incloses les de difusió de televisió a la Comunitat, amb especial atenció a les zones més desfavorides.   
3. Realitzar, a manera d'observatori tecnològic, un seguiment i els estudis pertinents en relació amb les tecnologies de la informació i les comunicacions emergents.  
4. Analitzar i proposar el marc que permeta, a partir del concurs i la cooperació de totes les administracions públiques valencianes en la gestió del domini públic, clau per al desenvolupament de les infraestructures de telecomunicacions: a) activitats o instruments de planificació urbanística i en la gestió dels espais públics; b) preservació de la salut i respecte del medi ambient; c) conservació del patrimoni cultural i l'ús eficient dels espais públics; d) infraestructures comunes de telecomunicacions a edificis, etc.   
5. Estudiar i proposar l'extensió i millora de les comunicacions electròniques entre les administracions públiques valencianes, en la perspectiva de la creació de la xarxa Autonòmica integrada de telecomunicacions avançades.  
6. Conéixer i facilitar el desplegament d'altres xarxes de prestació de servicis a totes les administracions públiques de la Comunitat.  
7. Conéixer i proposar la participació de la Generalitat en els diversos programes, plans, fons o projectes d'àmbit nacional, europeu o internacional, en matèria de telecomunicacions avançades a la Comunitat Valenciana.  
8. Realitzar propostes de coordinació de les actuacions de les diverses administracions públiques valencianes.  
9. Proposar i/o realitzar estudis del sector industrial i de servicis del sector de les tecnologies de la informació i la comunicació de la Comunitat Valenciana, i de la seua repercussió en l'economia i l'ocupació.  
II. En matèria de societat del coneixement:  
1. Proposar i, si és el cas, realitzar els estudis, informes i anàlisi de l'impacte de les accions, programes, plans i projectes desplegats per les administracions públiques de la Comunitat Valenciana, especialment per la Generalitat Valenciana, en la dinamització i consolidació de la societat del coneixement, tant en l'àmbit de les persones, com de les empreses i administracions públiques, i amb específica referència al sector d'I+D+I en tecnologies de la informació i la comunicació.  
2. Proposar i/o realitzar els estudis, anàlisi i informes tècnics que procedisquen, a efectes d'avaluar la situació i evolució de la societat de coneixement a la Comunitat Valenciana en relació amb la d'altres àmbits territorials, espanyol i europeu, fonamentalment.  
3. Proposar projectes i iniciatives que faciliten i consoliden la incorporació plena i avançada de la Comunitat Valenciana a la societat del coneixement, inclosos els que siguen d'I+D+I en TIC.  
4. Proposar actuacions per a facilitar l'accés generalitzat i equitatiu a les oportunitats i avantatges de la societat del coneixement, amb incidència especial en aquelles accions de discriminació positiva que permeten la integració plena dels col·lectius amb major risc d'infomarginalitat (discapacitats, majors, població a nuclis rurals xicotets o a barris marginats, immigració, etc.).  
5. Proposar campanyes i activitats de formació, a través dels canals que s'estime més adequat utilitzar (presencials, itinerants, on line, o combinats) sobre tecnologies de la informació i la comunicació, directament relacionades amb les necessitats, demandes i potencialitats de les persones o empreses a les quals es dirigisquen.  
6. Proposar campanyes de difusió i sensibilització social en tecnologies de la informació i comunicació, que contribuïsquen a fomentar el seu ús i consolidar la Societat del Coneixement i a promoure el major coneixement del potencial de noves aplicacions i servicis, en la mesura que contribuïxen a incrementar, qualificar i especialitzar l'ocupació, millorar el nivell de vida i el progrés de la Comunitat Valenciana.  
7. Formular propostes per a incentivar la cooperació entre els sectors públic i privat, i les organitzacions socials a fi d'identificar la necessitat o demanda de noves aplicacions o servicis i assessorar la seua viabilitat econòmica en atenció a les necessitats de l'usuari i demanda del mercat.  
8. Conéixer i proposar la participació de la Generalitat en els diversos programes, plans, fons o projectes d'àmbit nacional, europeu o internacional, per a la incorporació de la Comunitat Valenciana a la societat del coneixement.  
9. Realitzar propostes de coordinació de les actuacions de les diverses administracions públiques valencianes.  
10. El suport tècnic a la participació de la Generalitat en altres òrgans, institucions i entitats, tant públics com privats, nacionals o internacionals, en matèria de telecomunicacions i societat del coneixement, així com en la preparació, desenvolupament, supervisió i control de projectes, normativa, convenis i la resta d'instruments jurídics que puguen derivar-se de les dites relacions de col·laboració, coordinació o cooperació.  
Composició  
La Comissió estarà composta pels següents membres de ple dret:  
1. El/la president/a, que serà el/la titular de la Direcció General de Modernització, o persona en qui delegue.  
2. El/la vicepresident/a, que serà el/la cap de l'Àrea de Telecomunicacions i Societat de la Informació.  
3. El/la secretari/a, les funcions de la qual les realitzarà el/la cap de Servici de Coordinació i Tècniques de Gestió de l'Àrea de Telecomunicacions i Societat de la Informació.  
4. Els/les vocals, que tindran esta procedència:  
a) Un/a vocal, amb rang de cap d'àrea o servici, o equivalent, de les sotssecretaries de la Presidència i de les conselleries de la Generalitat, designat/da per qui ostente la titularitat d'aquelles.  
b) El/la vicepresident/a de la Comissió Tècnica per al Desenvolupament de les Tecnologies de la Informació i la Comunicació en la Generalitat.  
c) Un/a vocal en representació de l'entitat de dret públic Radiotelevisió Valenciana, designat/da pel seu director/a general.  
Tercer. Creació de la Comissió Tècnica per a la Modernització i Millora de la Qualitat dels Servicis Públics  
Es crea la Comissió Tècnica per a la Modernització i Millora de la Qualitat dels Servicis Públics d'acord amb el contingut següent:  
Objecte  
La creació de la comissió té com a objecte recolzar a la Comissió CITEC en la seua missió d'impulsar i coordinar en cada departament de la Generalitat i en les entitats que la integren les polítiques, plans i projectes per a la modernització, implantació de l'administració electrònica i qualitat dels servicis públics.  
Naturalesa  
La comissió té naturalesa permanent.  
Competències.  
Per al compliment del seu objecte, la comissió tècnica té encomanades les funcions següents:  
a). Amb caràcter general, exercir funcions consultives, d'assessorament i de suport al Ple de la Comissió CITEC, d'acord amb el que disposa l'art. 5.4 del Decret 112/2008, de 25 de juliol, abans esmentat.  
b). En particular, i com a òrgan de suport al Ple de la Comissió CITEC, promoure, coordinar i recolzar la modernització i millora de la qualitat dels servicis públics en l'administració i organitzacions de la Generalitat i, a este efecte i per encàrrec d'aquell, li competirà:  
1. Conéixer i recolzar, si és el cas, els plans de modernització i millora de la qualitat dels servicis públics que executen els departaments de la Generalitat.  
2. Promoure i coordinar les actuacions encaminades a implantar l'administració electrònica en la Generalitat i realitzar un seguiment del nivell de desenvolupament en els distints departaments.  
3. Impulsar, coordinar i recolzar les accions que decidisquen posar en marxa els distints departaments per a la implantació de noves tècniques o sistemes de gestió, ja siga en virtut de plans o projectes de millora o d'iniciatives exigides per modificacions legals o reglamentàries.   
4. Fomentar, promoure, coordinar i recolzar les bones pràctiques de gestió i facilitar l'intercanvi d'experiències entre les conselleries, departaments, organismes i entitats.  
5. Estudiar i analitzar problemes relacionats amb la gestió de qualitat dels servicis públics, així com proposar solucions que els remoguen.  
6. Analitzar les peticions de suport i assistència que formulen les conselleries, coordinant amb estes, i canalitzant, si és el cas, la seua execució.  
7. Constituir grups de treball per a abordar les tasques que se'n deriven de les activitats previstes en els apartats anteriors.  
8. Establir, a través del Ple, i mantindre relacions de coordinació i col·laboració amb altres comissions tècniques constituïdes en el si de la Comissió CITEC.  
9. Formular al Ple propostes de plans, projectes o accions relacionats amb les matèries que constituïxen l'objecte de la comissió tècnica.  
10. Quantes altres li siguen encomanades pel Ple de la Comissió CITEC, relacionades amb l'objecte de la comissió tècnica.  
Composició  
La Comissió estarà composta pels següents membres de ple dret:  
1. El/la president/a, que serà el/la titular de la Direcció General de Modernització, o persona en qui delegue.  
2. El/la vicepresident/a, que serà el/la cap de l'Àrea d'Atenció al Ciutadà, Qualitat i Inspecció de Servicis.  
3. El/la secretari/a, les funcions de la qual les realitzarà un/a inspector/a de Servicis designat/da pel/per la president/a.  
4. Els/les vocals, que tindran esta procedència:  
a) Un/a vocal designat/da per cada una de les sotssecretaries de la Presidència i de les conselleries de la Generalitat, amb rang de cap d'àrea o servici, o equivalent, i amb responsabilitats en matèria d'organització o gestió de qualitat, o que ocupe un lloc de treball al qual se li assignen estes funcions dins de l'estructura administrativa.  
b) Un/a vocal designat/da per cada un dels següents centres directius: la Direcció General de Modernització, de la Conselleria de Justícia i Administracions Públiques; la Direcció General de Qualitat i Atenció al Pacient, de l'Agència Valenciana de Salut; i la Direcció General d'Avaluació, Innovació i Qualitat Educativa i de la Formació Professional, de la Conselleria d'Educació, que reunisquen les mateixes característiques assenyalades en l'apartat anterior.  
c) Un/a representant de la Comissió Tècnica per al Desenvolupament de les Tecnologies de la Informació en la Generalitat, designat/da pel seu president/a.  
A més dels membres esmentats, podran incorporar-se a esta comissió com a vocals, amb veu, però sense vot, aquelles persones que presten servicis en entitats autònomes, empreses o organitzacions dependents de la Generalitat quan, per l'entitat de les dites organitzacions o pels coneixements i experiència professional de les persones, siguen expressament invitades pel/per la president/a per a participar, amb caràcter eventual o permanent, en activitats relacionades amb la millora de la qualitat dels servicis públics.  
Quart. Règim general de funcionament de les comissions tècniques  
1. D'acord amb el que establix l'article 5 del Decret 112/2008, de 25 de juliol, del Consell, pel qual es crea la Comissió Interdepartamental per a la Modernització Tecnològica, la Qualitat i la Societat del Coneixement en la Comunitat Valenciana, el règim general de funcionament de les comissions tècniques que es creen s'ajustarà al que establixen els articles 22 a 27 de la Llei 30/1992, de 26 de novembre, de Règim jurídic de les administracions públiques i del procediment administratiu comú.  
2. Sense perjuí de l'anterior, les comissions tècniques podran aprovar normes pròpies de funcionament o de règim intern i constituir en el seu si grups de treball.  
3. Cada una de les comissions tècniques creades, sense perjuí d'allò que s'ha assenyalat en l'article 5.4 del Decret 112/2008, abans esmentat, haurà d'elevar al Ple de la Comissió CITEC, dins dels primers sis mesos de cada exercici, un informe de gestió referit a l'exercici immediat anterior.  
Igualment, dins dels tres primers mesos de cada any, les comissions tècniques creades hauran d'elevar al Ple de la Comissió CITEC el programa d'activitats previst per cada una d'elles per a eixe exercici.  
4. A les sessions de cada comissió tècnica podran ser invitats representants de les altres comissions tècniques, els quals tindran veu però no vot en les deliberacions d'aquella.  
Quint. Publicitat del present Acord  
De conformitat amb allò que s'ha prescrit en l'article 5.3 del Decret 112/2008, abans indicat, el present acord haurà de ser publicat en el Diari Oficial de la Comunitat Valenciana.  
El secretari de la Comissió CITEC: Luis-Javier Santamaría Ruiz.  
Vistiplau. La presidenta de la Comissió CITEC: Paula Sánchez de León Guardiola.